ВЪПРОСИ И ОТГОВОРИ ПО ПРОЦЕДУРА 
№ BG161PO003-1.2.03 „Създаване на нови и укрепване на съществуващи технологични центрове”
ОТГОВОР НА ВЪПРОСИ № 12,
ПОЛУЧЕН НА 19.10.2011 г.

И ПУБЛИКУВАН НА 09.12.2011 г.
ВЪПРОС № 12) 

Здравейте,

Във връзка със схема схема - 1.2.03 - 2011 г. - Процедура BG161PO003-1.2.03 „Създаване на нови и укрепване на съществуващи технологични центрове”:

Насоките за кандидатстване позволяват принос в натура при определени условия. Ние сме държавен университет и земята и сградния фонд, който притежаваме е с акт за държавна собственост. В такъв случай можем ли да участваме с принос в натура?

Благодаря.

Мария Христова
19.10.2011 г. 

ОТГОВОР № 12)

Допустим разход по процедурата е принос в натура, който се състои в предоставянето на недвижим имот или част от него, при условие, че покупката на тези активи не е била дори и частично финансирана с публична безвъзмездна помощ.
Освен това Насоките предвиждат, че предоставеният за целите на проекта недвижим имот следва да бъде собственост на кандидата/участник в дружество по ЗЗД – кандидат, а също и да е необременен с вещни тежести или противопоставими права, които възпрепятстват използването на имота за целите на проекта. В запитването е посочено, че сградния фонд е предоставен на държавния университет „с акт за държавна собственост”. Доколкото титуляр на държавната собственост е държавата, то имотите държавна собственост не биха могли да представляват принос в натура, предоставен от лице, на което е възложено само управлението на тази собственост (какъвто е случаят с държавно висше училище).

По отношение на имот държавна собственост (сграда) кандидатът-висше държавно училище може да предвиди в проектното си предложение извършване на следните допустими дейности:

· извършване на предпроектни проучвания и/или

· изработване на задания за проектиране, и/или 

· изработване на техническа документация, и/или 

· извършване на СМР, 

когато тези дейности са свързани с преустройство на съществуващи сгради и/или помещения с цел обособяването им като технологични центрове и кандидатът/участник в обединението – кандидат има вещно право върху обекта/ите на интервенция.
Отделно от това Законът за висшето образование (ЗВО) в чл. 13, ал. 2 позволява на държавните висши училища да придобиват право на собственост върху недвижими имоти, както и да получават приходи от тях за осъществяване на дейностите по чл. 6, ал. 1 и 2 от същия закон. По настоящата процедура допустимо би било предмет на принос в натура да бъде имот, придобит по реда на чл. 13, ал. 2 от ЗВО.

